**O B R A Z L O Ž E NJ E**

**Nacrta prijedloga Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području grada Pule**

Na temelju članka 28. stavka 1. Zakona o održivom gospodarenju otpadom (Narodne novine 94/13 i 73/17) - u daljnjem tekstu: Zakon, jedinica lokalne samouprave dužna je na svom području osigurati javnu uslugu prikupljanja miješanog komunalnog otpada i biorazgradivog komunalnog otpada.

Na temelju članka 30. stavka 7. Zakona, predstavničko tijelo jedinice lokalne samouprave donosi odluku o načinu pružanja javnih usluga u roku od tri mjeseca od dana stupanja na snagu Uredbe o gospodarenju komunalnim otpadom (Narodne novine 50/17). Uredba je stupila na snagu 01. 11. 2017. godine.

Temeljem članka 31. stavka 1. točke 1. Zakona, javnu uslugu prikupljanja miješanog komunalnog otpada i prikupljanja biorazgradivog komunalnog otpada na području grada Pula-Pola obavlja Pula Herculanea d.o.o. kao trgovačko društvo koje je osnovao Grad Pula-Pola i u kojem ima većinski dio udjela.

Sukladno gore navedenom, Grad Pula-Pola, dužan je donijeti Odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada (u daljnjem tekstu – Odluka).

U skladu s odredbama čl. 11. Zakona o pravu na pristup informacijama (NN 25/13 i 85/15) Grad Pula-Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnošću s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bilo prihvaćeni i u konačnosti ugrađeni u odredbe Odluke.

Cilj Odluke je uspostava javnog, kvalitetnog, postojanog i ekonomski učinkovitog sustava sakupljanja komunalnog otpada na području grada Pula-Pola, u skladu s načelima održivog razvoja, zaštite okoliša, gospodarenja otpadom i zaštitom javnog interesa.

**Rok za očitovanje zainteresirane javnosti je zaključno s danom 15. siječnja 2018. g.**

Adresa e-pošte na koju se šalju očitovanja zainteresirane javnosti:

 **javno.otpad@pula.hr**